Сыт щыгъуи яхуэдгъэув мардэ
Анэдэлъхубзэм и IэфIагъыр сабийхэм зыхедгъэщIэн, абы и дахагъым гу лъедгъэтэн мурадкIэ Iэмал зэхуэмыдэхэр къыдогъэсэбэп егъэджакIуэхэм. Апхуэдэу, анэдэлъхубзэр адрей лъэпкъыбзэхэм идопх, щIыдогъэдэIу ди жьабзэ дахэм, усэ къыдогъаджэ, зэпеуэ зэхуэмыдэхэр идогъэкIуэкI.
Дэтхэнэ ди зы дерсри хуэунэтIащ ныбжьыщIэхэр «Адыгэу зыббжыжмэ, адыгэбзэкIэ псалъэ», «ЕгъэфIакIуэ, зегъэужь анэбзэм!» къыхуеджэныгъэхэм хуэтшэным. АдыгэбзэкIэ екIуэкI зэпеуэ зэхуэмыдэхэм ди сабийхэр хэтщ, сочиненэхэр ятхыфу, я гум илъыр къатIэщIыфу идогъасэ. Езы цIыкIухэри кружок зэхуэмыдэхэм яфIэгъэщIэгъуэну къокIуэ, тхыдэм епха лэжьыгъэхэр ягъэзащIэ, IуэрыIуатэр зэхуэхьэсыным яужь итщ.
Хьэгъундыкъуей къуажэр шэрджэс усыгъэм и гущапIэу ябж. Мы къуажэм къыдэкIащ адыгэ тхакIуэу, усакIуэу 16. Ахэр къуажэм я напщIэтелъщ, я гушхуапIэщ. Къуажэ еджапIэм иIэщ «Псынэ» литературэ гупжьей. Абдеж сабийхэм я япэ усэхэр щагъэIу, я гурыщIэхэр, я гущIагъщIэлъ хъуэпсапIэхэр усэбзэкIэ къатIэщIу зрагъасэ, адыгэбзэм къыхэщыпыкIа псалъэ дахэхэр зэрагъэкIу, зэпащIэ.
Мыбыи и гугъу сщIыну сыхуейт. Дерсыр классым ущIэсу ебгъэкIуэкIынри хъарзынэщ, ауэ сабийр бгыщхьэм дэпшрэ хэт бжьэпэм тесу, хэт мывэшхуэм кIэрысу, хэти бгы гъуанэм къиплъу я къуажэм дэплъэу сочиненэ щатхкIэ, ар нэгъуэщI Iуэхущ. Сабийм и гурыщIэм щIэлъыр къыщитIэщIыр абдежщ, и адыгэбзэри нэхъ дахэу, нэхъ шэрыуэу къыщигъэIурыщIэри а дакъикъэхэращ. Апхуэдэ Iэмалыр щIэх-щIэхыурэ къыдогъэсэбэп.
«Дыщэр хыфIэдзи, уи бзэр къэщтэж», — жиIащ пасэрейм. Бзэр лъэпкъым и дамыгъэщ. Бзэр пIурыхуамэ, уи дунейр бгъунлъауэ, уеблэмэ бухауэ аращ. Адыгэбзэр езыгъэдж дэтхэнэми ди лэжьыгъэр доухуэ а Iуэху еплъыкIэр и лъабжьэу.
Адыгэбзэр джыныр егъэфIэкIуэным мыхьэнэшхуэ ириту мэлажьэ Хьэбэз районым и методкабинетри, абы и унафэщI Къуныжь Раи. Илъэс къэс еджапIэхэм щрагъэкIуэкI район семинархэр, «Iэнэ хъурейхэр», дерс зэIухахэр, щIэныгъэ-практикэ конференцхэр, классщIыб лэжьыгъэхэр, мастер-классхэр. Абыхэм псоми ди сабийхэр жыджэру хэтщ.
ЩIэблэр гушхуэу утыку ихьэфу, зыкъагъэлъэгъуэфу, зыхуейр жаIэфу дгъэсэнри ди пщэ къыдохуэ егъэджакIуэхэм икIи абыкIэ жэуап зэрытхьыр зыщыдмыгъэгъупщэу долажьэ. Ди нэхъыжьхэм бзэр зэрахъумар, зауэ мафIэми къызэрызэпрахыфар, бзэм и зехьакIуэу адэхэм я ужь езыхэр иувэн зэрыхуейр ягурыдогъаIуэ сабийхэм.
Дэ лъэпкъыбэ хэгъуэгум дыщопсэу. Лъэпкъхэр зэрызэгурыIуэр урысыбзэщи, абырэ ди анэдэлъхубзэмрэ зэпыщIауэ идогъэдж. Абы къикIыркъым адыгэбзэм и пIэ урысыбзэр идгъэувэу. Адыгэ литературэмрэ урыс литературэмрэ зэтпхыурэ, тхакIуэхэм я тхыгъэхэр зэредгъэлъытурэ еджакIуэхэм я къэухьым зедгъэужьу аращ. Дерсхэм бзитIри къыщыдгъэсэбэп щхьэкIэ, бзэ зэхэпхъакIэ сабийр бгъэпсэлъэнкIэ Iэмал иIэкъым. Бзэм и къабзагъэм укIэлъыплъын хуейщ. Сыту жыпIэмэ, бзэ зэхэпхъар сабийхэм зэран яхуэхъунущ. АдыгэбзэкIэ упсалъэрэ — къабзэу псалъэ, урысыбзэ къыхыумыгъахуэу. Ар сыт щыгъуи яхуэдгъэув мардэщ.
КЪУЩХЬЭ Мадинэ,
Али-Бэрдыкъуэ къуажэм дэт езанэ курыт еджапIэм адыгэбзэмкIэ и егъэджакIуэ.
